മുഷി

കേരളത്തിലെ ജലാശയങ്ങളിൽ കണ്ടുവരുന്ന ഒരു തനതായ മത്സ്യമാണ് മുഷി.  പരമാവധി വലിപ്പം 60  സെന്റിമീറ്റർ. 15 മുതൽ 40 സെന്റിമീറ്റർ വരെ നീളമുള്ള പെൺമത്സ്യം 1000 മുതൽ 3000 മുട്ടകൾ വരെ ഇടുന്നു. വെള്ളത്തിനു പുറമേ കരയിലൂടെയും സഞ്ചരിക്കാൻ ഇതിനു കഴിയും. പ്രാണവായു കുറവുള്ള ചതുപ്പുനിലങ്ങളിലും ഇവ ജീവിക്കുന്നു.   ഇന്ത്യയിലെ ഗോവ, കർണാടകം, കേരളം, പോണ്ടിച്ചേരി തുടങ്ങിയ സ്ഥലങ്ങളിൽ കണ്ടുവരുന്നു. മുഷി ഒരു മാംസഭുക്കിൽ പെടുന്ന മത്സ്യമാണ്. ശൈശവ ദശയിൽ പ്ലവകങ്ങളെ ആശ്രയിച്ചു ജീവിക്കുന്നു. വളർച്ചയെത്തിയ മുഷിയുടെ പ്രധാന ആഹാരം ജലപ്രാണികളുടെ ലാർവകൾ ആണ്. ജലോപരിതലത്തിൽ വന്നു വായു കവിൾക്കൊള്ളുന്ന ശീലമുണ്ട്. 

നാടൻ മുഷി ആഫ്രിക്കൻ മുഷിയിൽ നിന്ന് തികച്ചും വ്യത്യസ്തമാണ്. അധിനിവേശ ഇനമായ ആഫ്രിക്കൻ മുഷി അത്ര രുചികരമായ മത്സ്യമല്ലെന്ന്‌ അഭിപ്രായമുണ്ട്. പലരും ഈ മത്സ്യം തീർത്തും രുചികരമല്ലെന്ന് ആരോപിക്കുന്നു. അതിനാൽ ആഫ്രിക്കൻ മുഷിക്ക്  കേരളത്തിലെ വിപണിയിൽ ആവശ്യകത കുറവാണ്. കേരളത്തിലെ ജലാശയങ്ങളിൽ ഒരു അധിനിവേശ ജീവിയായി കാണപ്പെടുന്ന ആഫ്രിക്കൻ മുഷി പല തനതു ജീവി വർഗ്ഗങ്ങൾക്കും മറ്റു മത്സ്യങ്ങൾക്കും പരിസ്ഥിതിക്കും ഭീഷണിയാണ്. ആഫ്രിക്കൻ മുഷി പെറ്റുപെരുകി രുചികരമായ മറ്റു മത്സ്യങ്ങളെ ധാരാളമായി ഭക്ഷിക്കുകയും അങ്ങനെ അവയുടെ വംശ നാശത്തിന് കാരണമാകുകയും ചെയ്യുന്നു എന്ന്‌  ചൂണ്ടിക്കാണിക്കുന്നു. അതിനാൽ സർക്കാർ ഇവയെ വളർത്തുന്നത് നിരോധിച്ചിരിക്കുകയാണ്. എന്നിരുന്നാലും നിയമം ലംഘിച്ചുകൊണ്ടു പലരും ആഫ്രിക്കൻ മുഷിയെ  വളർത്തുന്നതായി കണ്ടെത്തിയിട്ടുണ്ട്.

അവലംബം

http://www.fishbase.org/summary/Clarias-dussumieri.html

വർഗ്ഗം:കേരളത്തിലെ മത്സ്യങ്ങൾ